
Text rozhodnutia
Súd: Krajský súd Banská Bystrica Spisová značka: 27Sp/67/2013 Identifikačné číslo súdneho spisu: 6013201877 Dátum vydania rozhodnutia: 11. 07. 2014 Meno a priezvisko sudcu, VSÚ: Mgr. Matúš Slobodník ECLI: ECLI:SK:KSBB:2014:6013201877.2 Uznesenie Krajský súd v Banskej Bystrici v konaní pred samosudkyňou JUDr. Alenou Antalovou v právnej veci navrhovateľa: POHOTOVOSŤ s.r.o., Pribinova 25, 811 09 Bratislava, IČO: 35 807 598 proti odporcovi: Okresný úrad Banská Štiavnica, katastrálny odbor, Križovatka 4, 969 01 Banská Štiavnica za účasti: G. J., nar. XX.XX.XXXX, bytom N. XXX/XX, XXX XX G. I. o preskúmanie zákonnosti rozhodnutia odporcu sp. zn. V-388/2013 zo dňa 07.10.2013 takto r o z h o d o l : Súd o p r a v u j e zrejmú nesprávnosť v záhlaví rozsudku Krajského súdu v Banskej Bystrici č.k. 27Sp/67/2013-20 zo dňa 19. marca 2014 tak, že v záhlaví tohto rozsudku má byť správne uvedené označenie odporcu: „Okresný úrad Banská Štiavnica, katastrálny odbor, Križovatka 4, 969 01 Banská Štiavnica“ o d ô v o d n e n i e : Rozsudkom č. k. 27Sp/67/2013-20 zo dňa 19. marca 2014 Krajský súd v Banskej Bystrici potvrdil rozhodnutie odporcu č. V-388/2013 zo dňa 07. októbra 2013, navrhovateľovi náhradu trov konania nepriznal a uložil mu povinnosť zaplatiť na účet Krajského súdu v Banskej Bystrici súdny poplatok vo výške 35,- Eur do troch dní od právoplatnosti uvedeného rozhodnutia. Podľa § 246c ods. 1 prvá veta Občianskeho súdneho poriadku (ďalej len „O.s.p.“) pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 157 ods. 1 O.s.p. v písomnom vyhotovení rozsudku sa po slovách "V mene Slovenskej republiky" uvedie označenie súdu, mená a priezviská sudcov a prísediacich, presné označenie účastníkov a ich zástupcov, účasť prokurátora, označenie prejednávanej veci, znenie výroku, odôvodnenie, poučenie o lehote na podanie odvolania a náležitostiach odvolania podľa § 205 ods. 1 a 2, poučenie o možnosti výkonu rozhodnutia a deň a miesto vyhlásenia. Podľa § 164 O.s.p. súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave vydá opravné uznesenie, ktoré doručí účastníkom. Pritom môže odložiť vykonateľnosť rozsudku na čas, kým opravné uznesenie nenadobudne právoplatnosť. Pri písomnom vyhotovení predmetného rozsudku došlo ku chybe, resp. zrejmej nesprávnosti, keď v záhlaví rozsudku bolo nesprávne uvedené označenie odporcu ako „Okresný súd“ Banská Štiavnica, hoci správne mal byť odporca označený ako „Okresný úrad“ Banská Štiavnica. O skutočnosti, že k zrejmej nesprávnosti v záhlaví predmetného rozsudku došlo pri vyhotovovaní písomného rozhodnutia svedčí jednak obsah spisu, ako aj zápisnica z pojednávania, z ktorých vyplýva, že účastníkom konania na strane odporcu bol „Okresný úrad Banská Štiavnica“, ktorého rozhodnutie bolo predmetom preskúmavania súdom na základe podaného opravného prostriedku v konaní podľa § 250l a nasl. O.s.p.. Na základe uvedených skutočností bola preto podľa § 246c ods. 1 prvá veta O.s.p. a § 164 O.s.p. v spojení s § 157 ods. 1 O.s.p. vykonaná oprava záhlavia rozsudku tunajšieho súdu č. k. 27Sp/67/2013-20 zo dňa 19. marca 2014 týmto opravným uznesením tak, že v ňom má byť správne uvedený odporca: „Okresný úrad Banská Štiavnica, katastrálny odbor, Križovatka 4, 969 01 Banská Štiavnica“. Poučenie: Proti tomuto rozhodnutiu je možné podať odvolanie do 15 dní odo dňa jeho doručenia, písomne, dvojmo, prostredníctvom tunajšieho súdu na Najvyšší súd SR. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávne a čoho sa odvolateľ domáha.

